google/wiki40b huggingface dataset:
Άγιος Βονιφάτιος

Βιογραφία

Καταγόταν από εύπορη αριστοκρατική οικογένεια εκπαιδεύτηκε θεολογικά από Βενεδικτίνους μοναχούς και σε ηλικία 30 ετών έγινε ιερέας. Το (716) στάλθηκε σε αποστολή στην Φριζία προκειμένου να εκχριστιανίσει τους κατοίκους, το έργο ήταν δύσκολο γιατί έπρεπε να συνεννοηθεί μαζί τους με την παλιά Αγγλική τους διάλεκτο. Εκείνη λάτρευαν την αιωνόβια βελανιδιά, ιερό δέντρο του θεού τους Θωρ πάνω στην οποία έκαναν θυσίες. Θέλοντας να ορίσει στους κατοίκους το τέλος μιας εποχής άρχισε να την πριονίζει, τότε φύσηξε ένας δυνατός άνεμος και την ξερίζωσε. Αυτό οι Φριζιανοί το θεώρησαν σύμφωνα με τον γνωστό θρύλο ως θαύμα και μεταστράφηκαν ομαδικά στον χριστιανισμό. Στην θέση της αργότερα φύτρωσε ένα έλατο το οποίο οι χριστιανοί καθόρισαν ως το ευλογημένο δέντρο με αποτέλεσμα να το τιμούν στην εορτή γέννησης του Θεανθρώπου.

Πρώτος αρχιεπίσκοπος των Γερμανών

Είχε την υποστήριξη όλων των Πεπινίδων και Καρολιδών βασιλέων ξεκινώντας από τον Κάρολο Μαρτέλο (723), είχαν σκοπό ως Φράγκοι να υποτάξουν όλους τους παγανιστές Σάξονες και να τους εκχριστιανίσουν. Ταξίδεψε στη Ρώμη (732) όπου ο πάπας Γρηγόριος Β’ τον όρισε αρχιεπίσκοπο ολόκληρης της Γερμανίας, επέστρεψε βαπτίζοντας χιλιάδες Γερμανούς χριστιανούς. Ταξίδεψε ξανά στην Ρώμη όπου ο πάπας τον όρισε παπικό απεσταλμένο του στην Γερμανία. Στην συνέχεια ο Κάρολος Μαρτέλος έκανε 4 επισκοπές στην Γερμανία ορίζοντας τον Βονιφάτιο αρχιεπίσκοπο με έδρα το Μετζ. Ο ίδιος έστεψε αργότερα (751) στο Σουασσόν τον γιό του Καρόλου Μαρτέλου Πιπίνο τον βραχύ βασιλιά των Φράγκων.
Σε μία από τις αποστολές του στην Φριζία συνελήφθη από εναπομείναντες Φρίζιους παγανιστές και θανατώθηκε με βασανιστήρια στο Ντόκκουμ.
Από τα πολλά έργα του διασώθηκαν 40 επιστολές με ενδιαφέρουσες ιστορικές πληροφορίες για την εποχή του.
1417 Βαλινσκία

Φυσικά χαρακτηριστικά

Τα φυσικά χαρακτηριστικά της Βαλινσκία είναι άγνωστα.
Ζαρουχλέικα

Τα Ζαρουχλέικα ή Ζαρουχλαίικα, επίσημη ονομασία Γλαύκος, είναι από μία τις μεγαλύτερες συνοικίες της Πάτρας, στο νότιο δημοτικό διαμέρισμα.

Ιστορία

Οι πρώτοι κάτοικοι της περιοχής, που ήταν καλλιεργητές από την Ζαρούχλα του δήμου Νωνάκριδος των Καλαβρύτων, ήρθαν στην περιοχή μετά το 1850. Το 1899 αναφέρεται ότι είχε μονοτάξιο δημοτικό σχολείο.
Γρήγορα αναπτύχθηκε οικισμός, που έγινε ανεξάρτητη κοινότητα το 1912 με το ΦΕΚ 256Α - 28/08/1912. Το 1899 και το 1927 αναφέρεται ότι απείχε 4,5 χιλιόμετρα από την Πάτρα και συνδεόταν με την πόλη μέσω αμαξιτής οδού. Το 1928 αλλάζει ονομασία από Ζαρουχλέικα σε Γλαύκο. Το ίδιο και η κοινότητα από τον παρακείμενο ποταμό Γλαύκο. Το 1930 (ΦΕΚ 271Α - 06/08/1930) η κοινότητα καταργείται και προσαρτάται στο Δήμο Πατρέων και το 1961 (ΦΕΚ - 19/03/1961) καταργείται ο οικισμός και από τότε αποτελεί τμήμα της πόλεως των Πατρών. Από το 1922 ανάμεσα στα Ζαρουχλέικα με την Πάτρα είχε δημιουργηθεί προσφυγικός συνοικισμός και ο οικισμός αποτελούσε προάστιο της πόλης. Το 1899 είχε 295 κατοίκους και το 1933 είχε 685.
Μάνδρα του Αττίκ

Παραλειπόμενα

Σύμφωνα με αρχεία της Ελληνικής Χωροφυλακής, στις 25 Ιουλίου του 1935 υπό την αναμόχλευση πολιτικών παθών ομάδα πολιτών ροπαλοφόρων και κάποιων σμηνιτών εισέβαλαν στο χώρο που εμφανιζόταν η Μάνδρα του Αττίκ μεταβάλλοντας τα πάντα σε ερείπια τραυματίζοντας καλλιτέχνες και θαμώνες μεταξύ των οποίων και τον δημοφιλή καλλιτέχνη Αττίκ στο κεφάλι, πολλοί εκ των οποίων στη συνέχεια μεταφέρθηκαν σε νοσοκομεία. Αφορμή του γεγονότος ήταν μια σατιρική κωμωδία κατά του πρωθυπουργού Παναγή Τσαλδάρη. Λίγες ημέρες μετά ακολούθησαν παρόμοιες επιδρομές και σε γραφεία εφημερίδων.
Περικλής Δράκος

Βιογραφικά στοιχεία

Ο Περικλής Δράκος γεννήθηκε στα τέλη του 19ου αιώνα στην Καβάλα. Ξεκίνησε την ένοπλη δράση του κατά τον Μακεδονικό Αγώνα, αρχικά συνεργαζόμενος με το Εθνικό Κέντρο Ξάνθης. Μεταξύ άλλων, αναλάμβανε επικίνδυνες αποστολές μεταφοράς οπλισμού στα αντάρτικα σώματα. Συγκρότησε ένοπλο σώμα που δρούσε στις περιοχές Καβάλας και Ξάνθης. Συμμετείχε στην οργάνωση της δολοφονίας του βουλγαρίζοντα Ηλία Χατζηγεώργη, στελέχους του Βουλγαρικού κομιτάτου στην Ξάνθη, το 1909 και φυγάδευσε τον εκτελεστή.
Το σώμα του πήρε μέρος στον Α΄ Βαλκανικό Πόλεμο υπό τις διαταγές διαδοχικά των Κωνσταντίνου Μαζαράκη Αινιάνα, Βασίλειου Παπακώστα και Γεώργιου Γαλανόπουλου. Αρχικά εστάλη στη Χαλκιδική προς ενίσχυση του σώματος του Ιωάννη Ράμναλη κατά των Τουρκικών δυνάμεων και στη συνέχεια εστάλη στη Νιγρίτα προς ενίσχυση του Γεώργιου Γιαγκλή εναντίον των Βουλγάρων. Εκεί, ο Βουλγαρικός στρατός δεν αναγνώρισε τα σώματα των Γεώργιου Δαγκλή και Περικλή Δράκου, ως επίσημα Ελληνικά και βάσει της συμμαχίας του Α΄ Βαλκανικού Πολέμου, ζήτησαν να καταλάβουν την πόλη. Μετά την άρνηση των Μακεδόνων οπλαρχηγών, οι Βούλγαροι επιτέθηκαν αλλά στη μάχη που ακολούθησε, ηττήθηκαν. Στο Β΄ Βαλκανικό Πόλεμο, ο Περικλής Δράκος και το σώμα του πήρε μέρος σε αρκετές μάχες εναντίον των Βουλγαρικών δυνάμεων.
Μωάμεθ Α΄

Βιογραφία

Γεννήθηκε το 1388 στην Αδριανούπολη (οι ιστορικοί συμφωνούν ότι δεν υπάρχει ακριβής ημερομηνία γέννησης) και ήταν ο τρίτος γιος του Σουλτάνου Βαγιαζήτ Α΄ και της Ντεβλέτ Χατούν. Επίσης ήταν αδερφός των Σουλεϊμάν Τσελεμπή, του Ίσα Τσελεμπή και του Μουσά Τσελεμπή με τους οποίους είχε διαμάχες για το ποιος θα επικρατήσει στον θρόνο.

Οθωμανική Μεσοβασιλεία

Μετά τη μάχη της Άγκυρας (1402) στην οποία και έλαβε μέρος και κατά την οποία οι Τούρκοι νικήθηκαν κατά κράτος, ενώ ο Σουλτάνος Βαγιαζήτ συνελήφθη από τον Ταμερλάνο, ο Μεχμέτ Τσελεμπή ανακηρύχθηκε Σουλτάνος της Αμάσειας, ενώ ο αδελφός του, Σουλεϊμάν ηγεμόνευε την Αδριανούπολη (σημερινή Τουρκική πόλη Εντιρνέ), ο δεύτερος αδελφός του Ίσα Τσελεμπή ή Μουσά Τσελεμπή την Προύσα. Τότε ενεπλάκη σε έναν δεκαετή αγώνα εναντίον των αδελφών του και του Ίσα Τσελεμπή για τη διεκδίκηση του σουλτανικού θρόνου. Τελικά κατάφερε να επικρατήσει κερδίζοντας την υποστήριξη των γαζήδων, των Τούρκων εμίρηδων της Μικράς Ασίας και των χριστιανών υποτελών υπό την ηγεσία του Βυζαντινού αυτοκράτορα Μανουήλ Β΄ Παλαιολόγου. Σε αντάλλαγμα αυτής της υποστήριξης ο Μωάμεθ επικύρωσε την παραχώρηση της Θεσσαλονίκης και κάποιων θρακικών πόλεων στο Βυζάντιο, που είχε κάνει ο αδερφός του Σουλεϊμάν το 1403.

Βασιλεία

Μετά την επικράτησή του το 1413 ασχολήθηκε με την αποκατάσταση της εξουσίας του στη Μικρά Ασία. Το 1414-1415 ανακατέλαβε το εμιράτο του Μεντεσέ και μεγάλο μέρος του Καραμάν. Από το 1416 εγκατέστησε την έδρα του στην Αδριανούπολη και ασχολήθηκε με την ενίσχυση της εξουσίας του στα Βαλκάνια. Το 1416 κατέστησε τη Βλαχία φόρου υποτελή, το 1417 υπέταξε την Αλβανία και άρχισε να στρέφει τις κατακτητικές του διαθέσεις στη Βοσνία και την Ουγγαρία. Ασχολήθηκε με την κατάπνιξη της εξέγερσης του σεΐχη Μπεντρεντίν Σιμανβή και αργότερα του αδελφού του Μουσταφά. Μετά την επικράτησή του εξεστράτευσε στη Μικρά Ασία και κατέλαβε το Αϊδίνι και την Αττάλεια.

Θάνατος

Πέθανε ξαφνικά κατά τη διάρκεια κυνηγίου σε ηλικία 32 ετών στην Αδριανούπολη το 1421, ο δε θάνατός του κρατήθηκε μυστικός επί 40 ημέρες μέχρι να μεταβεί ο διάδοχός του, Μουράτ, στη Προύσα όπου και μεταφέρθηκε και ετάφη, κοντά στο Πράσινο Τζαμί που ο ίδιος είχε χτίσει νωρίτερα. Η βασιλεία του θα μπορούσε να χαρακτηριστεί ως ο αγώνας για την αποκατάσταση της οθωμανικής ισχύος που είχε τρωθεί μετά τη μάχη της Άγκυρας και την εμφύλια σύγκρουση, αγώνας που στο τέλος της βασιλείας του είχε στεφθεί με επιτυχία. Κι όμως ο Σουλτάνος Μεχμέτ Α΄, ωραίος στην όψη, με την επιμελημένη πάντα περιβολή του, υπήρξε ένας από τους ικανότερους Σουλτάνους της Οθωμανικής Αυτοκρατορίας. Αγαπούσε ιδιαίτερα τα γράμματα και τις τέχνες καθώς και τον αθλητισμό και φημίζονταν για την ευθύτητα, την πραότητα , τη μεγαλοψυχία του καθώς και την σταθερή φιλία την οποία και επέδειξε ειδικά προς τους Έλληνες.
Επαρχία Λέφκε

Η Επαρχία Λέφκε (τουρκικά: Lefke İlçesi) είναι επαρχία της Βόρειας Κύπρου. Πρωτεύουσά της είναι η Λεύκα, επίσης γνωστή με την τουρκική της ονομασία, Λέφκε. Αποτέλεσε υποεπαρχία της Επαρχίας Γκιουζέλιουρτ από το 1998 (όταν η συγκεκριμένη επαρχία αποσπάστηκε από την Επαρχία Λεφκόσα) έως τις 27 Δεκεμβρίου 2016. Στις 27 Δεκεμβρίου 2016, η Συνέλευση της Δημοκρατίας ομόφωνα υπερψήφισε την απόσπαση της Λέφκε, καθιστώντας την ως την έκτη επαρχία. Κατά την απογραφή του 2011, ο πληθυσμός της ήταν της τάξεως των 11.091 κατοίκων, αποτελώντας ποσοστό της τάξεως του 3,9% επί του συνόλου του πληθυσμού της Βόρειας Κύπρου.
BBC Radio Ulster

Εκπομπή

Ο σταθμός εκπέμπει στα FM και στα AM. Επιπλέον εκπέμπει σε ψηφιακό ραδιόφωνο, μέσω επίγειας ψηφιακής τηλεόρασης και μέσω διαδικτύου.
Σεμπάστιαν Μπιένιεκ

Βιογραφικά στοιχεία

Μέχρι το 1989 έζησε στην επαρχία Opole. Το 1989 μετανάστευσε στη Δυτική Γερμανία, σε ηλικία 13 ετών. Το 1994 ο Μπιένιεκ καταγράφηκε ως το νεότερο μέλος της Ομοσπονδιακής Ένωσης Καλλιτεχνών Bundesverband Bildender Künstlerinnen und Künstler. Μέχρι τότε, το έργο του αποτελούνταν κυρίως από έργα ζωγραφικής. Το 1996 ξεκίνησε τις σπουδές του στην Ακαδημία Τέχνης στο Μπράουνσβάιχ (HBK Braunschweig) με τον John M. Armleder και για σύντομο χρονικό διάστημα με την Μαρίνα Αμπράμοβιτς.  Από το 1998, συνέχισε τις σπουδές του στην Ανωτάτη Σχολή Καλών Τεχνών στο Δυτικό Βερολίνο (UdK Βερολίνου) υπό την επίβλεψη της Katharina Sieverding, όπου ολοκλήρωσε τις μεταπτυχιακές του σπουδές. Έκτοτε ζει στο Βερολίνο. 
Το 1999 ο καλλιτέχνης συμμετέχει στο «3ο φεστιβάλ νέων πειραματικής τέχνης» στο Βερολίνο, με το περφόρμανς «χέρι χωρίς σώμα» στο οποίο το χέρι του ήταν ενσωματωμένο σε μια λευκή στήλη και κοβόταν  ημερησίως για 16 ημέρες με ξυράφι. Μέχρι το 2002 ο Bieniek συμμετέχει σε πολλές εκθέσεις στο εσωτερικό και στο εξωτερικό. Το 2001 έλαβε υποτροφία για πρακτική άσκηση από το Γραφείο γερμανογαλλικής νεολαίας (DFJW) στη Ρεν. Στο μεταξύ, απόκλινε από τη ζωγραφική και μετατόπισε το ενδιαφέρον του για την τέχνη του performance (performance art), την εννοιολογική τέχνη και την τέχνη του βίντεο.  Από το 2002 άρχισε να σκηνοθετεί στη Γερμανική Ακαδημία Κινηματογράφου και τηλεόρασης στο Βερολίνο (D.F.F.B.), ταυτόχρονα με τις σπουδές του. Το 2007 ίδρυσε την κινηματογραφική παραγωγή TENLETTERS με την οποία δημιούργησε την «no budget» ταινία «Οι παίκτες» (Die Spieler), η οποία είναι από ελάχιστες ταινίες, αν όχι η μοναδική, που έλαβε μέρος σε φεστιβάλ Α τύπου, με τόσο χαμηλό προϋπολογισμό (Διεθνές φεστιβάλ Κινηματογράφου στη Σαγκάη). Από τότε παρουσιάστηκε στο Διεθνές Φεστιβάλ Κινηματογράφου του Καΐρου,  στο Παγκόσμιο Φεστιβάλ Κινηματογράφου και στο Διεθνές Φεστιβάλ Κινηματογράφου της Mar del Plata. Βραβεύτηκε με τον τίτλο «πολύτιμης» ταινίας από το Συμβούλιο Εξέτασης Ταινιών του Βισμπάντεν.
Από το 2008 ο SΜπιένιεκ ζωγραφίζει ξανά. Ζωγραφίζει σειρές από έργα που αποτελούνται πάνω από τριάντα πίνακες. Η κάθε σειρά χαρακτηρίζεται από ένα συγκεκριμένο θέμα ή ιδέα. 
Από τις πιο γνωστές σειρές είναι οι εξής: «Αρκούδα», «Οι φαν μου του Facebook», «Εσωτερικής Ασφάλειας» και «Περιστροφές Πινέλου» 
Παράλληλα με τη ζωγραφική, ο καλλιτέχνης ασχολείται με την τέχνη του performance. Έτσι, το 2009 διοργάνωσε παράσταση με το όνομα «Burqa»στο Art Forum του Βερολίνου όπου παρουσιάστηκε ο ίδιος και ένας συνεργάτης ντυμένοι με μπούρκα.
Το 2010 έγραψε ένα βιβλίο με τον τίτλο «Realfake]». Το βιβλίο ασχολείται με τον σχηματισμό ομάδων στο πλαίσιο των κοινωνικών δικτύων (κυρίως του Facebook). Το συγκεκριμένο βιβλίο θεωρείται ένα σημαντικό έργο σχετικά με τον κοινωνικό ιστό και την τέχνη.
Το Σεπτέμβριο του 2013 ο Μπιένιεκ γίνεται γνωστός σε μεγάλη μερίδα του κόσμου με τη σειρά φωτογραφιών «Doublefaced».  Η σειρά, η οποία εξαπλώθηκε μέσω των κοινωνικών δικτύων, έλαβε παγκόσμια κάλυψη από τον Τύπο. Η ίδια σειρά αποτελείται από περίπου 20 φωτογραφίες που στα μάγουλα ενός μοντέλου ζωγραφίζονται δύο ή και τρία πρόσωπα.
Αμαντιείς

Οι Αμαντιείς ή Άβαντες ήσαν αρχαίο ελληνικό φύλο ευρισκόμενο στο βορειότερο τμήμα της Ηπείρου. Μια αρχαία ελληνική πόλη, η Αμάντια, έλαβε την ονομασία της από τους τελευταίους. Υπήρχε, επίσης, ιλλυρικό φύλο με παρεμφερή ονομασία ευρισκόμενο στην Παννονία, οι Αμαντινοί.
Φρειδερίκος Ι΄ του Χοεντσόλερν

Βιογραφία

Ήταν ο πρωτότοκος γιος του Φρειδερίκου Θ΄ κόμη του Χοεντσόλερν και της Αδελαΐδας, κόρης του Μπούρχαρτ Ε΄ κόμη του Χ¨οενμπερκ-Βίλντενμπερκ.
Απέσπασε από τον Βεντσεσλάβο Δ΄ της Γερμανίας εξαίρεση στην απονομή της δικαιοσύνης από την Αυλή του βασιλιά, έτσι η δικαιοσύνη απονεμόταν στην κομητεία του. Το 1381 συμμάχησε με τον Λεοπόλδο Γ΄ των Μπάμπενμπερκ δούκα της Αυστρίας και πέντε έτη μετά πολέμησε μαζί του στη μάχη του Ζέμπαχ. Μεσολάβησε μεταξύ της Αυστρίας και των ελευθέρων (φεουδαλικά) πόλεων της Σουαβίας και Φραγκονίας.
Έγινε το 1408 ο πρεσβύτερος του Οίκου· με τη δικαιοδοσία του αυτή μερίμνησε για εσωτερικά ζητήματα του Οίκου και κράτησε την ειρήνη μεταξύ των διαφορετικών κλάδων.
Το 1412 απεβίωσε άτεκνος. Η σύζυγός του Άννα έγινε βοηθός ηγουμένη στο Ρόυτιν. Τον διαδέχθηκε ο γιος του εξαδέλφου του Φρειδερίκος ΙΒ΄.

Οικογένεια

Νυμφεύτηκε την Άννα, κόρη του Μπούρχαρτ Θ΄ κόμη του Χόενμπερκ-Νάγκολτ· δεν απέκτησαν απογόνους.
Χάλκη (Τουρκία)

Ιστορικές πληροφορίες

Ο μοναδικός οικισμός του νησιού είναι κτισμένος από την αρχαία εποχή στην ήρεμη βορειοανατολική παραλία, που είναι προστατευμένη από τους ΒΑ ανέμους. Βρισκόταν σε άμεση επικοινωνία τόσο με την Πρίγκηπο, όσο και με την απέναντι ακτή της Βιθυνίας.
Ο παλιός οικισμός εκτεινόταν από το λιμάνι και τον παλαιό ναό του Αγ. Νικολάου και αναπτυσσόταν σε στενά καλντερίμια και στριφογυριστά αδιέξοδα δρομάκια, συχνά καμαροσκέπαστα. Η ναυτική πολιτεία είχε ως επίκεντρο την πλατεία της Γλύφας, όπου το κεντρικό πηγάδι που είχε ανοιχτεί το 1768. Υπήρχαν επίσης άλλες οκτώ αστείρευτες πηγάδες. Το νερό ήταν πάντα λιγοστό στη Χαλκη και είναι χαρακτηριστικό ότι ενώ τα σπίτια ήταν πάντα ξεκλείδωτα, οι κάτοικοι διπλοκλείδωναν τα πηγάδια και τις στέρνες τους για να ασφαλίσουν το πολύτιμο νερό. Στις αρχές του 20ού αιώνα η πόλη καταστράφηκε δυο φορές από πυρκαγιά και χτίστηκε ξανά.
Ο ενοριακός ναός του Αγίου Νικολάου υπήρχε από τη βυζαντινή εποχή και ήταν κτισμένος σε ερείπια αρχαίου ναού. Ξαναοικοδομήθηκε το 18ο αιώνα και πάλι το 1857 λαμπρότερος και εντυπωσιακός σε σχέδια του Χατζή Στεφανή Γαϊτανάκη. Σε αυτή τη μορφή υπάρχει μέχρι σήμερα.
Το 1907 κτίστηκε το κτίριο του κοινοτικού σχολείου του νησιού με δαπάνη του μεγάλου ευεργέτη Κωνσταντίνου Ηλιάσκου, ο οποίος διατηρούσε επιβλητικό αρχοντικό στην παραλία με 22 δωμάτια κτισμένο το 1860. Ο ίδιος χρηματοδότησε την επισκευή της στέγης και του τρούλου του ναού.
Πολλά από τα εντυπωσιακά θέρετρα των εύπορων Ελλήνων της Κωνσταντινούπολης έχουν διατηρηθεί μέχρι σήμερα και ορισμένα έχουν αναπαλαιωθεί φανερώνοντας την παλιά αρχοντιά του νησιού.
Πέρα από την πόλη απλώνονταν το ύψωμα του Κουτρουλόμυλου και ο λόφος της Αγίας Τριάδας. Οι πέραν της χώρας περιοχές του νησιού ανήκαν στα τρία μοναστήρια που υπήρχαν στη Χάλκη: της Παναγίας Καμαριώτισσας, της Αγίας Τριάδας (όπου και η περίφημη Θεολογική Σχολή) και του Αγίου Γεωργίου, που ήταν μετόχι του Πανάγιου Τάφου. Στο νησί υπήρχαν επίσης δύο σκήτες (σώζεται αυτή του Αγίου Σπυρίδωνα) και τα σκηνώματα δέκα πατριαρχών.
Σβάντε Τούνμπεργκ

Πρώτα χρόνια

Γεννήθηκε στην ενορία Μπου της Στοκχόλμης. Είναι γιος των Όλοφ Τούνμπεργκ και Μόνα Άντερσον. Μεγάλωσε στο Σάλτσιε-Μπόο.
Ξεκίνησε να ασχολείται με το δράμα το 1991 και άρχισε να σπουδάζει θέατρο και όπερα στο Πανεπιστήμιο του Γκέτεμποργκ.

Καριέρα

Περιόδευσε σε διάφορες θεατρικές παραστάσεις. Το 1998 εμφανίστηκε στην τηλεοπτική σειρά Skärgårdsdoktorn. Εμφανίστηκε στο Östgötateatern του Νόρσεπινγκ. Το 2002, πρωταγωνίστησε στη συναυλία Ιωσήφ – ο γόης του μουσικού στην σουηδική Τηλεόραση, όπου έπαιξε τον συνθέτη Ιωσήφ Μάρτιν Κράους. 
Αυτός είναι ο μάνατζερ και παραγωγός για τη γυναίκα του, της Μαλένα Έρνμαν,. Συμμετείχε στην συγγραφή διάφορων άλμπουμ της τραγουδίστριας, ενώ είναι πρόεδρος σε διάφορες οικογενειακές τους εταιρείες. Επίσης γράφει και σκηνοθετεί για τις περιοδείες της.

Προσωπική ζωή

Ο Τούνμπεργκ και η Έρνμαν παντρεύτηκαν το 2004. Απέκτησαν δύο κόρες, τις Γκρέτα και Μπεάτα (γεννήθηκαν αντίστοιχα το 2003 και 2005). Η Γκρέτα είναι ακτιβίστρια για την κλιματική αλλαγή. Δημοσίευσαν ένα βιβλίο το 2018 όπου μιλούν για τις διαγνώσεις των κορών τους και πως η κλιματική κρίση δημιούργησε μια οικογενειακή κρίση.
Επίσης συνοδεύει την κόρη του Γκρέτα σε διάφορες διασκέψεις και άλλες επισκέψεις ως μέρος της εκστρατείας της. Τον Δεκέμβριο του 2018, ο Τούνμπεργκ και η κόρη του, η έφηβη ακτιβίστρια Γκρέτα Τούνμπεργκ ταξίδεψαν στο Κατοβίτσε της Πολωνίας για τις εργασίες της διάσκεψης για τη κλιματική αλλαγή των ΟΗΕ, όπου η Γκρέτα έδωσε ομιλία.
Στα μέσα Αυγούστου 2019, η Γκρέτα και ο Σβάντε Τούνμπεργκ έφυγαν από το Πλίμουθ για να κάνουν το ταξίδι στην Αμερική μέσω του Ατλαντικού. Τους μετέφερε το πλοίο Malizia II.
Παγκόσμια Ημέρα Φιλοσοφίας

Η Παγκόσμια Ημέρα Φιλοσοφίας εορτάζεται κάθε χρόνο την τρίτη Πέμπτη του Νοεμβρίου. Με την καθιέρωση αυτής της Ημέρας, η UNESCO υπογραμμίζει τη διαχρονική αξία της Φιλοσοφίας για την ανάπτυξη της ανθρώπινης σκέψης, για κάθε άτομο, σε κάθε πολιτισμό. Η UNESCO είναι πάντα στενά συνδεδεμένη με τη φιλοσοφία, όχι τη θεωρητική  ή κανονιστική φιλοσοφία, αλλά την κριτική διερεύνηση που δίνει νόημα στη ζωή και δράση σε διεθνές επίπεδο.
Η Παγκόσμια Ημέρα Φιλοσοφίας καθιερώθηκε επίσημα από την UNESCO το 2002: η Γενική Συνέλευση της UNESCO τόνισε τη σημασία της Φιλοσοφίας, ιδιαίτερα για τους νέους ανθρώπους, ως ένα δρόμο «για την ανάπτυξη της κριτικής και ανεξάρτητης σκέψης με γνώμονα την καλύτερη κατανόηση του κόσμου και την προώθηση της ανεκτικότητας και της ειρήνης.»  Με την καθιέρωση της Παγκόσμιας Ημέρας Φιλοσοφίας, επιδιώκεται η θεσμοθέτηση της Φιλοσοφίας και η αναγνώρισή της όσον αφορά στην καλλιέργεια του ατόμου, προκειμένου να προωθηθεί περαιτέρω η διδασκαλία της σε παγκόσμια επίπεδο.
Κωδικός περιοχής για DVD

Kωδικοί περιοχής DVD είναι μια τεχνική ψηφιακής διαχείρισης δικαιωμάτων σχεδιασμένη ώστε να επιτρέπει στους διανομείς ταινιών να ελέγχουν τις πτυχές μιας έκδοσης, συμπεριλαμβανομένων του περιεχόμενου, της ημερομηνίας κυκλοφορίας και της τιμής, ανάλογα με την περιοχή.
Αυτό επιτυγχάνεται μέσω του Περιοχή-locked DVD player, το οποίο θα αναπαράγει μόνο τους δίσκους DVD που είναι κωδικοποιημένοι στην περιοχή τους (καθώς και άτομα χωρίς κωδικό περιοχής). Η εμπορική προδιαγραφή DVD player απαιτεί ότι ένας αναπαραγωγέας σχεδιαστήκε για να πωληθεί σε μια συγκεκριμένη θέση να αναπαράγει μόνο δίσκους που κωδικοποιούνται για την εν λόγω περιοχή (συν αυτά χωρίς κωδικό περιοχής). Η αμερικανική DVD Copy Control Association απαιτεί, επίσης, ότι οι DVD player κατασκευαστές ενσωματώνουν τον περιφερειακό έλεγχο της αναπαραγωγής (RPC) του συστήματος. Ωστόσο,Περιοχή-free DVD players, τα οποία αγνοούν κωδικοποίηση περιοχής, είναι επίσης διαθέσιμα στο εμπόριο, και πολλές συσκευές αναπαραγωγής DVD μπορούν να τροποποιηθούν για να είναιΠεριοχή-free, που επιτρέπει την αναπαραγωγή όλων των δίσκων.
DVDs μπορεί να χρησιμοποιήσουν έναν κωδικό, συνδυασμό κωδικών (multi-Περιοχή), κάθε κώδικα (all Περιοχή), ή χωρίς κωδικούς (Περιοχή free). Υπάρχουν έξι διαφορετικές επίσημες περιφέρειες και δύο ανεπίσημες παραλλαγές.
Φιλεμόν Γιανγκ

Προσωπική ζωή και εκπαίδευση

Γεννήθηκε στην Ζικετέμ-Οκού, του διαμερίσματος Μπούι στη Βορειοδυτική Επαρχία, το 1947.
Ακολούθησε Νομικές σπουδές στο πανεπιστήμιο της Γιαουντέ και έγινε εισαγγελέας στο Εφετείο της Μπουέα τον Ιανουάριο του 1975.

Πολιτική και διπλωματική καριέρα

Στη συνέχεια διορίστηκε υφυπουργός εδαφικής διοίκησης στις 30 Ιουνίου του 1975 και έπειτα υπουργός αρμόδιος για τα ορυχεία και τα ενεργειακά ζητήματα στις 8 Νοεμβρίου του 1979.  Παρέμεινε υπουργός ως το 1984.
Έπειτα έγινε πρεσβευτής (από το 1995 Ύπατος Αρμοστής) του Καμερούν στον Καναδά στις 23 Οκτωβρίου του 1984, θέση στην οποία έμεινε επί 20 έτη. Επίσης υπηρέτησε ως πρύτανης του Διπλωματικού Σώματος στον Καναδά επί σχεδόν 10 χρόνια. Απολάμβανε το σεβασμό της αφρικανικής κοινότητας στην Οτάβα.Κατά τη θητεία του στον Καναδά μερίμνησε για την αποστολή περισσότερης εξωτερικής βοήθειας προς τη χώρα του.
Το 2004 αποχώρησε από πρεσβευτής στον Καναδά και στις 8 Δεκεμβρίου του 2004 διορίστηκε πρώτος βοηθός γενικού γραμματέα της Προεδρίας με το βαθμό του υπουργού. Αποχώρησε από την Οτάβα στις 17 Δεκεμβρίου και ανέλαβε βοηθός γενικός γραμματέας της Προεδρίας στις 21 Δεκεμβρίου . Στη θέση αυτή παρέμεινε ως το 2009.

Πρωθυπουργός

Στις 30 Ιουνίου του 2009 ο πρόεδρος Μπιγιά διόρισε τον Γιανγκ στην πρωθυπουργία, για να αντικαταστήσει τον αποπεμφθέντα Εφρέμ Ινονί. Ο ανασχηματισμός ήταν ο πιο σαρωτικός από το διορισμό του Ινονί στην πρωθυπουργία. Ο ίδιος ο πρόεδρος ανακοίνωσε στο κρατικό ραδιόφωνο ότι 12 υπουργοί είχαν απολυθεί, μεταξύ των οποίων ο Ινονί και ο υπουργός άμυνας. Πιστεύεται ότι η δημόσια κατακραυγή για τις αυξημένες τιμές στα τρόφιμα και η κυβερνητική διαφθορά, σε συνδυασμό με τις προσπάθειες του Μπιγιά να εξασφαλίσει υποστήριξη για τις επόμενες προεδρικές εκλογές είχαν αποτέλεσμα την αποπομπή της κυβέρνησης. Ο Ινονί θα εξασφάλιζε οικονομική βοήθεια ύψους 140 εκατομμυρίων δολαρίων από το Διεθνές Νομισματικό Ταμείο.
Κούσκο

Αξιοθέατα

Η αρχική πόλη των Ίνκα καταστράφηκε από τον Φρανσίσκο Πισάρρο το 1535. Ωστόσο, υπάρχουν ακόμη ερείπια από το Παλάτι, το Ναό του Ήλιου και το Ναό των Παρθένων του Ήλιου. Από τη μετέπειτα περίοδο, από τα πιο σημαντικά κτίρια της πόλης είναι ο καθεδρικός του Αγίου Δομήνικου. Κοντά στο Κούσκο βρίσκεται και η πόλη Μάτσου Πίτσου.
King of Pop (άλμπουμ)

Προϊστορία

Πριν την κυκλοφορία του King of Pop, κυκλοφόρησε το Thriller 25, μια επετειακή έκδοση για τα 25χρονα του Thriller. Ήταν εμπορική επιτυχία, για μια επανακυκλοφορία, και έφθασε στην 1η θέση σε 8 χώρες της Ευρώπης. Έφθασε στη 2η θέση στις ΗΠΑ, στην 3η θέση στο Ηνωμένο Βασίλειο και στο top 10 σε 30 χώρες. Στις ΗΠΑ, το Thriller 25 πώλησε 166.000 αντίτυπα, με διαφορά 14.000 αντίτυπων από την καλύτερη του θέση. Δεν μπόρεσε να μπει στο Billboard 200 επειδή ήταν επανακυκλοφορία, αλλά έφθασε στην 1η θέση στο Pop Catalog, όπου έμεινε για 10 εβδομάδες και είχε τις καλύτερες πωλήσεις από τον Δεκέμβριο του 1996. Σε 12 εβδομάδες, το άλμπουμ πώλησε 556.000 αντίτυπα στις ΗΠΑ και 5 εκατομμύρια αντίτυπα παγκοσμίως.
Λίγους μήνες αργότερα, η Sony ανακοίνωσε τις κυκλοφορίες των τοπικών εκδόσεων του King of Pop, για τον εορτασμό των 50κοστων γενεθλίων του Τζάκσον. Το όνομα του άλμπουμ είναι παραπομπή στον ίδιο τίτλο που είχε λάβει ο Τζάκσον 20 χρόνια νωρίτερα όταν η ηθοποιός Ελίζαμπεθ Τέιλορ έδωσε στον Τζάκσον το βραβείο  Artist of the Decade στα 1989 Soul Train Awards, υποδέχοντας τον ως τον «αληθινό βασιλιά της ποπ, της ροκ και της soul». Το MTV, το VH1, το FOX και η δισκογραφική εταιρεία του Τζάκσον άρχισαν να προωθούν τον Τζάκσον ως «Βασιλιά της Ποπ» για να συνέπιπτε με την κυκλοφορία του Dangerous και του μουσικού βίντεο για το Black or White, το πρώτο single του άλμπουμ.
Ευθύμης Ρεντζιάς

Καριέρα

Ξεκίνησε την καριέρα του παίζοντας με το Δαναό Τρικάλων και συνέχισε στον ΠΑΟΚ στα 16 του με το ποσό ρεκόρ των 300.000.000 δραχμών (1993-97). Με το σύλλογο της Θεσσαλονίκης κατέκτησε το Κύπελλο Κόρατς το 1994 και το Κύπελλο Ελλάδας το 1995, ενώ ήταν φιναλίστ για το Κύπελλο Σαπόρτα το 1996. Την ίδια χρονιά επιλέχτηκε στο ντραφτ του NBA (Denver Nuggets) και το 1997 πήγε στην Μπαρτσελόνα. Το 2001 κατέκτησε το Κύπελλο Ισπανίας.
Το 2002-03 αγωνίστηκε στο NBA με τη φανέλα των Philadelphia 76ers έχοντας 35 συμμετοχές και 1,5 πόντους μ.ο. Το 2003 μεταγράφηκε στην τουρκική Ούλκερ και έγινε ο πρώτος Έλληνας καλαθοσφαιριστής που έπαιξε με ομάδα της Τουρκίας. Στις 20 Απριλίου 2004 κατέκτησε και δεύτερο τίτλο με την Ούλκερ, το Κύπελλο Τουρκίας, μετά το Πρέζιντενς Καπ,  κερδίζοντας την Εφές Πίλσεν με 86-74 στον τελικό του θεσμού. Το 2004 μεταγράφηκε στην ιταλική Σιένα και από το 2005 έως το Φεβρουάριο του 2006 αγωνίστηκε στην ισπανική Βαγιαδολίδ.
Στις 9 Αυγούστου 2006 ανακοίνωσε την απόφασή του για πρόωρη αποχώρηση από το μπάσκετ, εξαιτίας σοβαρών τραυματισμών.
Από το 2011 τελεί αντιπεριφερειάρχης της Περιφέρειας Θεσσαλίας σε θέματα Αθλητισμού και Πολιτισμού.

Εθνική Ελλάδος

Tο 1993 έγινε μέλος της εθνικής εφήβων. Τον Ιούνιο του 1995 αγωνίστηκε στο Ευρωμπάσκετ με την εθνική ομάδα ανδρών και την ίδια χρονιά κατέκτησε το Παγκόσμιο Πρωτάθλημα με την εθνική εφήβων, όπου ψηφίστηκε ως πολυτιμότερος παίκτης, και αναδείχτηκε πρώτος στην κατάταξη παικτών σε πόντους και ριμπάουντ.
Συμμετείχε με την εθνική ομάδα ανδρών στα Ευρωμπάσκετ 1995, 1997, 2001 και 2003, στα Μουντομπάσκετ 1994 και 1998 και στους Θερινούς Ολυμπιακούς Αγώνες του 1996. Συνολικά με το εθνόσημο μέτρησε 127 συμμετοχές με 1049 πόντους (μ.ο: 8.26).